钦定古今图书集成/明伦汇编/氏族典/第189卷 > 萧排押
## 钦定古今图书集成/明伦汇编/氏族典/第189卷 > 萧排押

按《辽史萧排押传》：“排押，字韩隐，国舅少父房之后。多
智略，能骑射。统和初，为左皮室详稳，讨阻卜有功。四
年，破宋将曹彬、米信兵于望都。凡军事有疑，每预参
决。寻总永兴宫分纠及舍利、拽剌、二皮室等军，收复
山西所陷城邑，改南京统军使，尚卫国公主，拜驸马
都尉，加同政事门下平章事。十三年，历北南院宣徽”
使。十五年，加政事令，迁东京留守。二十二年，复攻宋，
将渤海军，下德清军。后萧挞凛卒，专任南面事。宋和议成，为北府宰相，封兰陵郡王。开泰二年，以宰相知
西南面招讨使。五年，进王东平。排押为政宽裕而善
断，诸部畏爱，民以殷富，时议多之。七年，再伐高丽，至
开京，敌奔溃，纵兵俘掠而还。渡茶、陀二河，敌夹射排
押委甲仗走。坐是免官。太平三年复王豳薨。